डॉ. नगेन्द्र ने छायावाद को स्थूल के प्रति सूक्ष्म का विद्रोह माना है। जयशंकर प्रसाद के अनुसार जब वेदना के आधार पर स्वानुभूतिमय अभिव्यक्ति होने लगी तब हिन्दी में उसे छायावाद के नाम से अभिहित किया गया। नन्ददुलारे बाजपेई ने लिखा छायावाद मानव जीवन सौन्दर्य और प्रकृति को आत्मा का अभिन्न स्वरूप मानता है। मुकुटधर पाण्डे के निबन्ध हिन्दी में छायावाद से पता चलता है कि द्विवेदीयुगीन कविताओं से भिन्न कविताओं के लिये छायावाद का नाम प्रचलित हो चुका था। किसी ने कहा है वस्तुमें आत्मा की छाया देखना छायावाद है। छायावादी काव्य में प्रकृति-सम्बन्धी कविताओं के बाहुल्य और उसमें प्रतिफलत प्रकृतिपरक दृष्टिकोण को देखकर कुछ विचारकों ने छायावाद को प्रकृति-काव्य भी कहा है।